«… Η Ελλάς από σήμερα αποδέχεται οριστικά την ιστορική πρόκληση και την ευρωπαϊκή της μοίρα, διατηρώντας την εθνική της ταυτότητα. Έχουμε εμπιστοσύνη και στην Ευρώπη και στην Ελλάδα… Είμαστε όλοι Ευρωπαίοι, όπως θα έλεγε ο Τσόρτσιλ και όλοι Έλληνες, όπως θα έλεγε ο Σέλεϊ. Γιατί όπως έγραψε ο Σωκράτης, Έλληνες δεν είναι μόνο εκείνοι που γεννήθηκαν στην Ελλάδα, αλλά όλοι εκείνοι που υιοθέτησαν το πνεύμα το κλασικό…»

38 χρόνια πέρασαν από τα ιστορικά λόγια του Κωνσταντίνου Καραμανλή στο Ζάππειο όπου και υπέγραψε τη Συνθήκη Προσχώρησης της Ελλάδας στην ΕΟΚ. Μία ιστορική στιγμή στην νεότερη ελληνική ιστορία, μία καθοριστική απόφαση για την πορεία της Ελλάδα στη Μεταπολίτευση.

Ήταν στις 28 Μαΐου 1979, ο Έλληνας πρωθυπουργός Κωνσταντίνος Καραμανλής υπογράφει στο αίθριο του Ζαππείου Μεγάρου τη Συνθήκη Προσχώρησης της Ελλάδας στην Ευρωπαϊκή Οικονομική Κοινότητα.

Η Ελλάδα τότε ήταν η φτωχότερη χώρα που είχε κάνει αίτημα ένταξης. Τότε, η ΕΟΚ αριθμούσε εννέα κράτη μέλη και προσπαθούσε να απορροφήσει τους κραδασμούς από την τελευταία ένταξη των τριών: Βρετανία, Δανία, Ιρλανδία το 1973.

Ο Κωνσταντίνος Καραμανλής είχε ανακοινώσει την πρόθεση της κυβέρνησης του να επιζητήσει την προσχώρηση στις 12 Ιουνίου 1975, με επιστολή που απηύθυνε στον πρόεδρο του Συμβουλίου Υπουργών της Ευρωπαϊκής Κοινότητας, υπουργό Εξωτερικών της Ιρλανδία.

Ο Καραμανλής εκτιμούσε ότι η ένταξη στην ΕΟΚ θα εξασφάλιζε οικονομική ανάπτυξη, αλλά και θα συνέβαλε στην σταθεροποίηση της Δημοκρατίας, η οποία ήταν ακόμη εξαιρετικά ευαίσθητη.

Οι διαπραγματεύσεις είχαν αρχίσει το 1976 και ολοκληρώθηκαν τον Μάιο του 1979. Η συμφωνία επικυρώθηκε από το ελληνικό κοινοβούλιο, ένα μήνα αργότερα, στις 28 Ιουνίου του 1979.